Pròleg per Joan Gener Sala, col·leccionista.

Explica Aristòtil una anècdota al voltant d’Heràclit, quan uns conciutadans el van visitar i el trobaren al costat del forn escalfant-se perquè feia fred. Sorpresos de veure’l en aquella activitat intranscendent no s’hi acostaren, fins que ell els va dir: Veniu a la vora del forn perquè també aquí hi habiten els Déus.

El forn, com els materials més abundants, l’ésser humà, amb *tekné* i *logos*, està contaminat de creences i supersticions. El món grec era una societat clivellada de lleis que es movia entre *soprhosyne* o *hibris*, i va crear molt de tot, també bellesa en formes que han sobreviscut fins avui.

Els *askoi* grecs, produïts als segles V i IV a C., assoleixen formes diferents: els més antics de Clazòmenes o els àtics de figures vermelles són vasos petits de fons pla amb el bec estret i una nansa ample a sobre. N’hi ha amb iconografia i d’altres totalment negres. Alguns tenen figures plàstiques fetes amb motllos, per això els *askoi* són també vasos plàstics. Els de la Magna Grècia segueixen el model àtic però amb més tamany. Apart dels de Daunia i Canosa, hi ha els de les cultures natives itàliques influenciades pels grecs i que fan *askoi* amb molt de color i el fons clar.

Es creu que l’*askos* servia per guardar diferents líquids: olis, perfums i potser aigua lustral per fer cerimònies religioses com casaments, enterraments o sacrificis, vessant l’aigua damunt del foc.

Alguns *askoi*, per la seva forma, es poden comparar amb els càntirs, com una mena de precursors, que poden guardar aigua però la seva funció es molt diferent. Si contenen aigua no és perquè la beguin els homes, sinó que està destinada als déus.

Ara d’aquest món antic només en queda l’esquelet, les peçes quasi indestructibles. Si la ceràmica es trenca es pot reparar afegint els trossos, però només si es mol desapareix. Però on són els homes i dones que se’n servien o que la van modelar?

A la part interior dels *askoi* de Canosa s’hi poden veure unes ones regulars a la paret, les marques dels dits del ceramista. Pensar en això fa venir vertigen. Els *askoi* encara fan estada, tot i que aquell món ja no existeix. Ara mateix, amb una mirada molt diferent a la dels antics grecs, contemplem els vasos i no podem penetrar en aquell *logos* que va fer emergir la forma de la terra informe.

Davant un *askos* excessiu, recarregat de figures plàstiques, amb un rostre que s’eleva del ventre globular, un exemplarde Canosa di Puglia per ús funerari que no fou pensat per contenir aigua, els ulls de la Medusa, aparentment gens terribles, ens miren fixament. A l’espai buit de dins del vas hi ha el *caos* dels grecs, la cavitat que s’obre com un badall sense fi. A fora, un visatge amb ales daurades als cabells, ens parla de terra i ens mira, i ens mira...

Askoi.

“Así amé todas las cosas que no comprendí”

C.O.